遊寶方山
作者：袁燮
朝代：宋

paragraphs: 幽巖如高人，氣骨天所賦。
凜然超塵寰，不受俗氣污。
湖湘饒峰巒，往往窮僻處。
城郭去之遠，誰能躡芒屨。
安知古都梁，爽塏有真趣。
徜徉東郊外，青山在指顧。
山中八洞列，天巧於此覷。
蜿蜒老螭蟠，嶄巖怒虎踞。
如屏亦如龕，一起復一仆。
卷阿坐良穩，狹徑足難措。
帝觀若險隘，中道本宏裕。
疊翠常回環，寒泉日傾注。
石乳一何粲，和氣知有聚。
所見皆可人，十步目九寓。
造物不能祕，奇詭遂呈露。
奎畫賁精舍，鬼神昔呵護。
古稱小有天，仇池乃其附。
甬東有勝境，豁然四窗具。
玲瓏皆自然，匪以雕鎸故。
誰謂寶方小，是亦洞天數。
誰謂此邦陋，有景即可慕。
我本煙波徒，雅性厭馳騖。
搜尋得所欲，心境頓明悟。
賞玩有餘味，躋攀了不怖。
得意或忘歸，蒼然迫曛暮。
茲山雖可樂，用之乃成路。
有徑不能用，茅塞大可懼。
對此發深省，歲月勿虛度。
俗態易湮沒，清遊莫辭屢。
援筆述鄙懷，愧乏驚人句。